Gunvor Wibroe (S), 2025-01-22:
Tak for ordet.
Jeg vil indlede med at takke forslagsstillerne for at sætte fokus på et vigtigt emne, som også optager Socialdemokratiet meget, nemlig hvordan vi sikrer de bedste muligheder for lgbt-personer, herunder familier i alle regnbuens farver.
Ifølge VIVE er der over 58.000 lgbt+-familier med børn under 18 år herhjemme.
Det er positivt, og det er i fuld tråd med det arbejde for lgbt+-personer, som vi i Socialdemokratiet har knoklet for i mange år.
Det er bl.a. vedtagelsen af registreret partnerskab, som Socialdemokratiet sammen med SF fremsatte forslag om og fik gennemført.
Det er beslutningen om, at par af samme køn har ret til at blive viet i kirken, som den socialdemokratisk ledede regering så gennemførte tilbage i 2012.
Og der er meget mere.
Men det er vigtigt, at vi også løbende holder øje med, at vores lovgivning sikrer, at alle mennesker i Danmark kan leve et godt liv med den, de elsker, herunder anerkender, at der findes mange forskellige familier.
Det er bl.a. familier med mor og mor, far og far, mor og far, mor og mor og far osv.
Det er vigtigt, at vi lægger gode trædesten ud, for at vi alle kan få det godt, et godt og dejligt liv med dem, vi elsker, uanset hvem man er og vælger at være sammen med.
I Socialdemokratiet arbejder vi for at sikre gode muligheder for familier i alle mulige konstellationer, herunder også at regulere, ændre og lave lovgivning for at tilgodese regnbuefamilier.
Vi har for ikke længe siden sikret, at juridiske forældre kan dele deres barselsorlov og dagpenge med sociale forældre; vi har smidiggjort registreringen af medmoderskab; og så har vi sikret, at partnere kan donere æg uden sundhedsfaglig begrundelse.
Det er jeg mega stolt af.
Vi arbejder med at forbedre retsstillingen i forbindelse med surrogataftaler samt bedre forhold i forbindelse med nationale, altruistiske surrogataftaler, og derudover har vi indført medfaderskab som et retsligt forældreskab.
Senest har regeringen i 2024 lanceret familier i alle regnbuens farver, der består af otte initiativer, som skal forbedre vilkårene for regnbuefamilier.
Men mange regnbuefamilier oplever stadig, at de har udfordringer med, hvordan de tilrettelægger familielivet i hverdagen, og det er i en grad noget, der optager os og bør blive ved med at optage os.
Med beslutningsforslaget foreslås det, at der kan registreres op til fire juridiske forældre for et barn i en regnbuefamilie, bl.a. med den begrundelse, at der skal være adgang til Aula og sundhedsoplysninger.
Hensynet til barnets tarv vægter tungest for Socialdemokratiet.
Et forældreskab med op til fire juridiske forældre vil højst sandsynligt fungere godt for barnet, så længe der er enighed omkring det, og så længe alt er godt og tegner lyst i et parforhold; men vi ved også, at over 40 pct. af alle ægteskaber ender i separation og skilsmisse, og så kan enigheden om, hvad der er det bedste for barnet, meget hurtig ophøre.
Skilsmisser kan desværre give voldsomme konflikter omkring barnet, og konflikterne rammer barnet hårdt og kan trække spor ind i ungdom og voksenliv.
Én ting er, at juridiske forældre går fra hinanden, og at to skal enes om barnets bopæl og skolegang, men hvis der er to sæt juridiske forældre, som går fra hinanden, så har vi pludselig fire spillere, som alle skal enes om, hvad de hver især mener er i barnets bedste interesse.
Det er om noget opskriften på konflikt.
Børns Vilkår, som om nogen er eksperter i børns tarv, har tidligere udtrykt bekymring over udsigten til, at et barn får fire juridiske forældre, for det kan ramme endnu voldsommere, ja, måske dobbelt så hårdt.
Også her vil der være væsentlige beslutninger: Hvilken daginstitution og skole skal barnet gå på?
Skal barnet konfirmeres?
Skal det være den ene eller den anden medicinske behandling?
Fra Socialdemokratiets side har vi stor sympati for intentionen bag forslaget, og vi har også forståelse for de udfordringer, mange regnbuefamilier oplever, når de stifter familie.
Derfor vil vi også følge området tæt.
Når vi i dag endnu en gang diskuterer muligheden for mere end to juridiske forældre, skal vi have med i vores overvejelser, at der er forældrehensyn, der skal varetages, og de kan være meget forskellige og decideret modstridende.
I sidste ende er det altid barnet, som rammes hårdest, når forældrene er i konflikt med hinanden.
Forældrenes behov må aldrig overskygge barnets, og hensynet til barnet må altid være bærende for os alle.
På den baggrund kan Socialdemokratiet ikke støtte beslutningsforslaget.
Tak for ordet.